Aukštagirės slidinėjimo trasa

Slidinėjimo trasa „Aukštagirės kalnas“ – kalnų slidinėjimo trasa, veikianti Šilalės rajono savivaldybėje, Bilionių seniūnijoje, Aukštagirės kaime. Veikia nuo 2017 m. šaltuoju metų laiku. Kalnas patogiai pasiekiamas iš Žemaičių plento per Bilionius (apie 2,5 km), pravažiavus Bilionių piliakalnį. Aukštagirės kalnas patenka į Varnių regioninio parko teritoriją. Pastatytos kelio nuorodos link slidinėjimo kalno, apylinkės lankytinų objektų: Aukštagirės apžvalgos bokšto, Medvėgalio piliakalnio, Stulginskio gimtinės parko ir kt.

Istorija 

Aukštagirės projektui įgyvendinti vaizdingoje, turistų lankomoje vietovėje lėšų skyrė Šilalės rajono savivaldybė: parengti detaliajam planui, paruošti žemės sklypui, nutiesti elektros jungtims. Žemės sklypas privačiam investuotojui išnuomotas 50 metų. Aukciono laimėtojas iš savo lėšų pastatė slidininkų keltuvus, įrengė trasos apšvietimą, požeminį vandentiekį, pasirūpino sniego patrankomis, kita technine įranga ir inventoriumi.

2017 m. sausio mėn. oficialiai atidaryta ir pašventinta slidinėjimo trasa, pirmoji profesionaliai įrengta slidinėjimo zona Tauragės regione. Slidininkams pastatytas aptarnavimo centras, įrengta reikiama infrastruktūra su trasos priežiūros technika. Įrengtos trys 300 m ilgio įvairaus sudėtingumo trasos su dviem keltuvais ir vienu atskiru multiliftiniu keltuvu vaikams ir pradedantiesiems. Pastaruoju metu slidinėjimo sezonui paruošiamos penkios įvairaus sudėtingumo trasos, kurių ilgiai siekia iki 420 m.

Apie Aukštagirės kalną pasakojama legenda, kad ant Bilionių piliakalnio sėdėjęs milžinas šioje vietoje iškratęs savo vyžas, taip jis ir iškilęs.

Šaltiniai

Nuorodos 

 Aukštagirės kalno tinklalapis
 Aukštagirės kalnas facebook.com
 Šilalės rajone – Aukštagirės slidinėjimo trasa 15min.lt/video
 Kur slidinėti Lietuvoje: TOP trasos, kalnai ir žiemos pramogų centrai! 

Kalnų slidinėjimas Lietuvoje
Šilalės rajono savivaldybė